**Nota informativă**

**la proiectul Hotărîrii Guvernului cu privire la aprobarea Foilor
de parcurs în domeniul energetic**

Proiectul Hotărîrii Guvernului cu privire la aprobarea Foilor
de parcurs în domeniul energetic este elaborat pentru implementarea Strategiei energetice a Republicii Moldova până în anul 2030, aprobate prin Hotărîrea Guvernului nr.102 din 05.02.2013 (în continuare - Strategie).

În proiectul Hotărârii Guvernului în cauză se propune aprobarea a două Foi de parcurs pentru domeniul energetic pînă în anul 2030 pentru sectoarele electroenergetic şi al gazelor naturale, elaborate în strictă concordanţă cu obiectivele specifice din strategie.

Obiectivul Foii de parcurs a sectorul electroenergetic al Republicii Moldova până în 2030 este de a asigura securitatea aprovizionării cu energie electrică printr-o viziune clară asupra modului de realizare a obiectivelor politicii sectorului energiei electrice stipulate în strategie.

Obiectivul Foii de parcurs a sectorului gazelor naturale din Republica Moldova până în 2030 este de a asigura securitatea furnizării gazelor naturale printr-o viziune clară asupra modului de realizare a obiectivelor politicii sectorului gazelor naturale stipulate în strategie.

Foile de parcurs au o structură standard şi conţin următoarele capitole:

I. Obiectivul şi scopuri specifice

II. Sarcinile/acţiunile ce urmează a fi realizate

III. Calendarul de implementare

IV. Costurile de implementare

V. Indicatorii de performanţă

VI. Raportare.

Întru implementarea eficientă a Foilor de parcurs menţionate se propune crearea Comitetului de Supraveghere, care va raporta semestrial despre acţiunile întreprinse către Ministerul Economiei, care, la rândul său, va raporta către Guvern privind executarea prezentei Hotărâri.

**Aspectul economic.** Implementarea Foilor de parcurs în domeniile electroenergetic şi al gazelor naturale pînă în anul 2030 va contribui la dezvoltarea durabilă a sectorului energetic, eficientizarea acestuia şi crearea unei pieţe de energie transparente şi competitive.

Foile de parcurs se referă la măsurile şi activităţile orientate spre atingerea unui complex energetic mai eficient, competitiv şi sigur, care să asigure, totodată, securitatea energetică a ţării, modernizarea infrastructurii energetice existente, utilizarea surselor regenerabile de energie şi integrarea pe piaţa energetică a UE.

**Aspectul financiar.** În Foile de parcurs sunt planificate mijloace financiare pentru implementarea acţiunilor stabilite din contul bugetului de stat, întreprinderilor energetice, asistenţei tehnice, investiţiilor private locale şi străine etc.

**Aspectul normativ.** Prezenta Hotărâre a Guvernului este elaborată în conformitate cu legislaţia în vigoare (în special Hotărîrea Guvernului nr.33 din 11.01.2007) şi nu necesită elaborarea sau modificarea altor acte normative sau legislative.

#### Aspectul temporar. Foile de parcurs conţin acţiuni concrete pentru perioada 2014-2030.

#### În contextul celor enunţate, Ministerul Economiei propune spre aprobare proiectul Hotărârii Guvernului cu privire la aprobarea Foilor de parcurs în domeniul energetic.

 **Viceministru, Tudor COPACI**